ไฟแนนซ์ทูเดย์
โดย...ใจฮิน
30 ก.ค. 2558

โดย...ใจฮิน
...สมหมาย ภาษี รมว.คลัง ไม่พอใจการทำงานของรองปลัดกระทรวงการคลังบางราย ถึงขนาดสั่งให้ รังสรรค์ ศรีวรศาสตร์ ปลัดกระทรวงการคลัง ออกคำสั่งโยกย้ายงานภายใต้การดูแลของรองปลัดรายนี้ เนื่องจากนั่งทับการก่อสร้างศูนย์คอมพิวเตอร์ของกระทรวงการคลัง ทำให้จนป่านนี้งานไม่คืบหน้าล่าช้า จนจะถูกยึดเงินลงทุนตามมาตรการเร่งรัดการเบิกจ่ายของรัฐบาลอยู่รอมร่อ
...การประมาณการเศรษฐกิจปี 2558 ของกระทรวงการคลังล่าสุด ต้องถือว่าเป็นการคาดการณ์แบบไม่เกรงใจกระทรวงพาณิชย์เหมือนที่ผ่านมาอีกแล้ว เพราะปรับตัวเลขการส่งออกจากที่เดิมคาดว่าจะโต 0.2% ลงมากลายเป็นติดลบถึง 4%
...แต่ถ้าเป็นกรณีที่เลวร้ายสุดๆ กระทรวงการคลังคาดว่าจะติดลบถึง 6% หรืออย่างเก่งทำได้ดีที่สุดก็ยังติดลบ 2% ซึ่งเป็นการชี้ให้เห็นว่าเศรษฐกิจที่ทรุดจนเข่าอ่อนในวันนี้มาจากปัญหาภาคการส่งออกที่ขุนไม่ขึ้นเป็นตัวสำคัญ
...ในที่สุด สมชาย พูลสวัสดิ์ อธิบดีกรมสรรพสามิต ก็ชงเรื่องปิดโครงการรถคันแรกสำเร็จ หลังจากที่พยายามมาหลายหน เพราะผู้จองสิทธิรถคันแรกที่เหลือกว่า 1 แสนรายไม่ยอมมาใช้สิทธิเสียที ทั้งที่เวลาผ่านมาเนินนาน จนเดี๋ยวมีคนมารับมอบรถแค่เดือนละคันสองคัน เสียเวลาการทำงานของเจ้าหน้าที่ ที่สำคัญเป็นการปิดภาระงบประมาณ ปิดโครงการไปได้ รัฐบาลก็ไม่ต้องเสียเงินภาษีอีกกว่า 1 หมื่นล้านบาท มาจ่ายคืนให้กับผู้ใช้สิทธิ
...วิสุทธิ์ ศรีสุพรรณ รมช.คลัง อยู่ระหว่างการระดมสมองแบงก์รัฐยกใหญ่ โดยเฉพาะธนาคารออมสิน ธนาคารเพื่อการเกษตรและสหกรณ์การเกษตร (ธ.ก.ส.) และธนาคารอาคารสงเคราะห์ (ธอส.) เพื่อเตรียมการออกมาตรการชุดใหญ่มาช่วยเหลือผู้มีรายได้น้อยและคนยากจนที่มีภาระหนี้สินจำนวนมาก มาตรการชุดนี้จะออกเพื่ออย่างน้อยก็ช่วยบรรเทาปัญหาค่าครองชีพในภาวะที่เศรษฐกิจตกสะเก็ดและได้รับผลกระทบจากภัยแล้ง จนรายได้ไม่พอรายจ่าย ต้องติดตามว่ามาตรการที่ออกมาจะโดนใจรากหญ้าที่ยากจนมากน้อยแค่ไหน